  Виталий Пронин Ижысь «Олимпиец» йӧ дворецын дзюдоя Европалэн чемпионатэз ортчиз. Отчы пыриськизы 23 аресозь егитъёс. Ижевске вуылӥзы 33 странаысь 300 пала спортсменъёс. Ужрадэз радъяны юрттӥзы 280 волонтёръёс. 60 килограммозь спортменъёс пӧлын зарни медаль утӥз Р. Абдулаев (паллянысен кыкетӥез)Туспуктэм: udmurt.ru Йӧ дворец огдырлы бадӟым нюръяськон площадкалы пӧрмиз. Германиысь, Франциысь, Голландиысь но мукет странаосысь спортсменъёс но куноос асьме шаере вуылӥзы. Ӵошатскон дыръя 14 комплект медальёс шудытӥськизы, пӧлысьтызы ӝыныез - нылъёс понна. Ужрадэз сӥё-дано усьтӥзы Брангуртысь песянайёс, кырӟанъя но эктонъя «Италмас» ансамбль, Ижевскысь эктонъя коллективъёс но шаерысьтымы пинал дзюдоистъёс. Люкаськемъёсты ӟечкылазы Удмуртилэн Тӧроез Александр Бречалов, шаерысьтымы мугорез кыдатон культурая, спортъя но егитъёсын ужан политикая министр Александр Варшавский, Европаысь дзюдоя кенешлэн президентэз Сергей Соловейчик но мукетъёсыз. - Ижевск но Удмуртия понна бадӟым дан Европалэсь ӵошатсконзэ чемпионъёслэн шаеразы ортчытыны, - шуиз А. Бречалов. - Зэмзэ но, Удмуртиын спорт азинске. Мынам улонам но со бадӟым инты басьтэ, спорт - тушмонэн нюръяськон гинэ ӧвӧл, со астэ вормыны юрттэ. Туннэ спортысь та амал шаерамы умой азинске, 2 сюрс мурт дзюдоя секциосы ветлэ. Таӵе бадӟым ӵошатскон ортчытыса, дзюдое гожтӥськисьёслэн лыдзы эшшо но тросгес луыны кулэ. Спортсменъёслэсь быгатонлыкъёссэс дунъязы спортысь дано мастеръёс. Пӧлазы вал олимпийской чемпион Мансур Исаев. Удмуртиын ортчем ужрадлы со вылӥ дунъет сётӥз. Ижын улӥсьёсын, пинал спортсменъёсын кенешыса, шумпотэм калыклэн капчи мылкыдызлы. Спортэн эшъяськисьёсты но трос, чемпионъёсыз адӟыса, синъёссы ик чиляло, пе. 3 нунал ӵоже кужмо нюръяськон мынӥз. 27 команда пӧлысь огъя зачётын Россиысь спортсменъёс ваньзэс азьпалтӥзы, 4 зарни, 3 азвесь но 3 бронза медальёс утыса. 2-тӥ но 3-тӥ интыосты басьтӥзы Венгриысь но Грузиысь командаос. Шумпотоно, ӵошатсконлэн 1-тӥ нуналаз ик зарнияськиз Рамазан Абдулаев. Выжыезъя дагестанец, 4 арзэ мугорзэ кыдатӥз Ижевскын, берло аръёссэ Иркутск улослэсь данзэ уте. Ижын радъям ӵошатскон вань куронъёсъя ортчытэмын. Европаысь дзюдоя кенешлэн президентэз Сергей Соловейчик пусйиз: пичи улосын таӵе бадӟым вожвылъяськонэз ортчытон капчиен уг сётӥськы, Удмуртия та ныпъетэз вормиз. Куноосты пумитан бордысен кутскыса спортэз учкыны лыктэмъёс дорозь ваньмыз вольыт радъямын вал. Нош кыӵе синмаськымон тыршизы волонтёръёс. Зэмзэ но, бадӟым ужрад ӧй ортчысал волонтёръёстэк. Юрттӥськыны мылкыд карисьёс 800 кузя люкаськемын вал, пӧлысьтызы 280-эзлы гинэ волонтёръёслэн радазы шедьыны удалтӥз. Ӵукна 8 часысен ӝытазе 9 часозь ужазы, спортсменъёслы капчи мылкыд кузьмазы. Европаысь егитъёслэн дзюдоя первенствозы йылпумъяськиз. Историысь чуръёсты эскерыса потоно ке, Ижевск кадь пичи городын калыккуспо ӵошатскон нырысьсэ радъямын вал. Талэсь азьвыл Россиысь 2 городын гинэ со ортчытэмын: 2006-тӥ арын Москваын но 2011-тӥ арын Тюменьын. Ужрад йылпумъяськон нуналэ ӵошатсконлэсь флагзэ сётӥзы Хорватиысь Пореч городлы, ӵапак отын ортчоз дуннеысь егит дзюдоистъёслэн первенствозы. Валентина Емельянова  